Narodna skupština
20180404

Ja govorim po članu 32. stav 2. Vi, gospodine Marinkoviću, danas tu nelegalno sedite. Član 32. stav 2. kaže da predsednik parlamenta u slučaju svog odsustva obaveštava ostale potpredsednike ko će umesto nje voditi sednicu. Obaveštena sam da će to biti Đorđe Milićević i Veroljub Arsić. Dakle, nemate ovlašćenje uopšte da sedite tu, a kamoli da ovako grubo kršite Poslovnik. Ko ste vi? Ko je bilo ko ko tu sedi da narodnom poslaniku može da dozvoli ili da ne dozvoli nešto da kaže? Šta vas briga ko je meni mafijaš a ko nije? Kako to da ne reagujete kad ti iz te mafijaške grupe kažu da je Slobodan Milošević ratni zločinac? Ne reagujete. To vam ne smeta. Ja sam samo htela da kažem da je Zoran Živković nasledio tog Zorana Đinđića tako što se glasalo u parlamentu pet-šest dana posle Đinđićeve smrti da on bude premijer. Dobio je aplauz od tadašnjih svojih stranačkih kolega, uz široki osmeh primio funkciju, primao čestitke kao da je oženio a ne sahranio premijera.